Avasi kilátó

Az Avasi kilátó vagy Avasi tévétorony a miskolci Avason található 72 méter magas tévétorony, amely kilátóként is működik. 1963-ban épült a korábbi torony közelében; a város egyik jelképe (az avasi templom harangtornya mellett). Fekvése Az Avas 234 méter magas domb Miskolc közepén a Szinva és a Hejő patakok völgyei között, amely relatíve 114 méterre emelkedik a város felé. A tetején álló kilátóról szép panoráma nyílik a Szinva-patak völgyére, azon belül a belvárosra és Diósgyőrre, a nyugati irányban a Bükk-vidék keleti csúcsai között a vadregényes Lillafüred bújik meg, északi irányban a Tardonai-dombság szelíd lankái húzódnak, déli irányból az Avasi lakótelepen és a Hejő-patak völgyén túl a Miskolci-Bükkalja dombvidéke látható, kelet felé pedig a Sajó–Hernád-sík terül el. Mögötte tiszta időben a Cserehát és a Zempléni-hegység sziluettjei rajzolódnak ki. Története Az első torony ezen a helyen 1906-ban épült, ideiglenes jelleggel, mindössze két hét alatt, II. Rákóczi Ferenc tiszteletére, akinek hamvait ekkor szállították Kassára, és a menet több településen, így Miskolcon is megállt. A torony a Rákóczi-torony nevet kapta, és az ünnepségek idején tetejére a nemzeti lobogót, oldalaira Rákóczi zászlaját és jelképeit tűzték ki. Éjjel fáklyákkal világították ki, tetőszintjére ágyút vittek, amit a szerelvény érkezésekor elsütöttek. A következő évben gyenge szerkezete miatt lebontották. Az első állandó torony 1934-ben épült ezen a helyen. Szeghalmy Bálint, a Deszkatemplom tervezője tervezte, a Deszkatemplomhoz hasonló stílusban. Az épületet 1943-ban tűz rongálta meg, 1956 decemberében pedig teljesen elpusztult; helyi – bizonyítatlan – legenda szerint egy szovjet tank lőtte szét az 1956-os forradalom leverésekor. Egy másik helyi legenda december 4-ére teszi a torony pusztulását (a dátum a szovjetek 1944-es bevonulásának évfordulója, a legenda ismét szárnyra kapott 1997-ben, amikor Szeghalmy másik épülete, a Deszkatemplom ugyanezen a dátumon égett le), de az Észak-Magyarország csak december 16-án számolt be a tűzről, így sokkal korábbi dátum nem valószínű. A lap benzinnel elkövetett szándékos gyújtogatásnak nevezi a tűzesetet. Miskolc első állandó kilátótornyának beton talapzata helytörténeti emlékként még sokáig látható volt. A ma álló tornyot Hofer Miklós és Vörös György tervezte, az előző kettővel ellentétben már nem fából, hanem vasbetonból épült, 1963. augusztus 20-án avatták fel. A kilátóból Miskolc felé több mint 180 fokos panoráma nyílik. 10 méter magasan helyezkedik el a 257 m²-es nyitott kilátóterasz, és 15 méter magasságban egy 200 személy befogadására alkalmas presszó is helyet kapott benne, ami az 1990-es évektől kezdve nem üzemelt. 2023 márciusában megkezdődött a kilátó felújítása. A beruházás költsége 444 (a kilátó) + 160 (terasz bővítése, járdák építése) millió forint volt. A Viszlai József tervei alapján modernizált építményt 2023 decemberében adták át, egyúttal a torony előtti teret Hofer Miklósról nevezték el. A kilátó korlátján tizenhárom miniszobrot, valamint Miskolc testvérvárosainak nevét és távolságát jelző kis táblákat helyeztek el. A miniszobrok Országh Gábor, Csernok Tibor és Papp Lóránt alkotásai, mind egy-egy jelentős miskolci épületet ábrázolnak stilizált formában, és jelzik az épületek irányát a kilátóból. Nem csak dekorációs céllal készültek, hanem a vakoknak is segítik elképzelni a kilátást. A tizenhárom szobor a következő épületeket ábrázolja: a zsinagóga, a színház, az ortodox templom, a belvárosi református templom, a minorita templom, az avasi református templom, a húszemeletes bérház, a Deszkatemplom, a diósgyőri vár, a Diósgyőri Acélművek, az újmassai őskohó, a Palotaszálló, valamint a Barlangfürdő „Kagyló” épülete. A táblákon Miskolc tizenkét testvérvárosának neve, valamint távolsága áll, és szintén jelzik, melyik irányban található a város. Megközelíthetőség Több városi buszjáratnak végállomása a közelében lévő buszpályaudvar (a menetrendben Avas kilátó néven szerepel). Autóbuszjáratok Aktív 29: Újgyőri főtér – Vargahegy – Avas – Hideg sor – Újgyőri főtér 29A: Újgyőri főtér – Vargahegy – Avas kilátó 30: Tiszai pályaudvar – Szentgyörgy út – Avas kilátó 31: Tiszai pályaudvar – Avas városközpont – Avas kilátó 32: Avas kilátó – Szinvapark – Búza tér – Gömöri pályaudvar 34: Avas kilátó – Bodótető 35: Avas kilátó – Centrum 35G: Szondi György utca – Lévay József utca – Avas kilátó 36: Avas kilátó – Villanyrendőr – Repülőtér / Bosch 39: Újgyőri főtér – Hideg sor – Avas – Vargahegy – Újgyőri főtér 900: Szondi György utca – Tiszai pályaudvar – Avas – Egyetemi kollégiumok – Hejőcsaba – Szondi György utca 935: Szondi György utca – Villanyrendőr – Szentgyörgy út – Avas kilátó Auchan 2: Avas kilátó – Hejőpark – Auchan Dél áruház Galéria Források Dobrossy István: Az Avas kilátóinak története. In: A miskolci Avas (ed. Dobrossy István, Miskolc, Herman Ottó Múzeum, 1993.) ISBN 963-7221-58-1 Jegyzetek További információk Dalok az Avasi kilátóról Fénykép az Avasi kilátóról Drawings of Miskolc-Avas TV Tower (angolul) Avasi televízió- és kilátótorony - Történet és képgaléria Múlt századi barangolások Miskolcon — virtuális kiállítás Az Avasi kilátó az i-dest.com fenntartható turisztikai weboldalon